Atvinnu- og nýsköpunarráðuneyti

Skúlagötu 5

101 Reykjavík

postur@anr.is

Reykjavík og Akureyri, 20. ágúst 2019

**Efni: Umsögn RMF um reglugerð um gagnaöflun og rannsóknir á sviði ferðamála**

Ferðaþjónusta gegnir veigamiklu hlutverki í íslensku efnahagslífi og mikilvægt er að stefnumótun og stýring greinarinnar séu grundvallaðar á sem bestri þekkingu. Brýnt er því að efla rannsóknir á sviði ferðamála. Viðfangsefni þessarar reglugerðar snýr fyrst og fremst að því að skýra hlutverk og aðkomu Ferðamálastofu að gagnaöflun og rannsóknum sem hið opinbera fjármagnar. Hins vegar er ekki ljóst í reglugerðinni hvort markmið hennar sé að Ferðamálastofa skuli sjá um alla gagnaöflun sem hið opinbera telur nauðsynlega fyrir ákvörðunartöku í greininni, eða eigi að hafa umsjón með því að slík gagnaöflun verði framkvæmd af til þess bærum aðilum.

Helstu athugasemdir og ábendingar RMF eru eftirfarandi:

* Almennt þarf að skerpa orðalag, skilgreina betur tilgreind ákvæði í reglugerðinni og samræma hugtakanotkun. Brýnt er til að mynda að gerður sé skýr greinarmunur á *vöktun* og *rannsóknum*. Um skilgreiningar á þeim hugtökum er vísað til skýrslu verkefnahóps Vísinda- og tækniráðs um rannsóknarinnviði og vöktun frá apríl 2017[[1]](#footnote-1) .

Reglugerðin kveður á um samstarf Ferðamálastofu á ýmsum sviðum, þar á meðal um gerð þarfagreiningar (2. gr.), um þróun Mælaborðs ferðaþjónustunnar (4. gr.) og um gerð rannsóknaáætlunar (8. gr.). Talað er um reglulegt samráð, fagráð og stýrihóp. Óljóst er hvort um einn eða fleiri hópa er að ræða.

Um leið og áherslum á samráð er fagnað, hvetjum við eindregið til þess að orðalag sé samræmt og umrætt samráð sé vel útfært í öllum tilvikum. Orðalag 8. gr takmarkar til að mynda verksvið stýrihópsins við rannsóknaráætlunina og því óljóst hvert samspil þarfagreiningarinnar sem rædd er í 2. gr. og rannsóknaráætlunar er. Eðlilegt er að þar sé beint samband á milli. RMF mælir með að til þessa samráðs verði skipað eitt fagráð, skv. heimild í lögum um skipan fagráða. Það mætti gera á sama hátt og tillaga er um skipan stýrihóps í 8.gr.

* Í 2.gr reglugerðarinnar er fjallað um hlutverk Ferðamálastofu þar sem annars vegar kemur fram að Ferðamálastofa skuli vinna að gagnaöflun og rannsóknum og hins vegar að Ferðamálastofa skuli stuðla að rannsóknum á sviði ferðamála. Hér er ekki skýrt hvert hlutverk Ferðamálastofu er á þessu sviði. Með öðrum orðum þarf að útlista betur hvað átt sé við með orðalaginu „vinna að gagnaöflun og rannsóknum“ og með hvaða hætti Ferðamálastofa eigi að stuðla að rannsóknum. Ennfremur þarf að skýra betur samráð við þarfagreiningu en brýnt er að mörg sjónarmið komi fram við þá greiningu og þótt kveðið sé á um reglulegt samráð við hagaðila og ANR er framkvæmd þess óljós. Eðlilegt er að fagráð (eða stýrihópur sbr gr 8) stýri vinnu við þarfagreininguna.
* Í 7. gr. segir orðrétt:

*Rannsóknir sem byggja á fyrirliggjandi gögnum skulu að jafnaði hafa forgang fram yfir vísindarannsóknir sem byggja á grunnrannsóknum*

RMF telur mjög varhugavert að horfa einungis til fyrirliggjandi gagna þar sem ljóst er að gagnaöflun á sviði ferðaþjónustu hefur verið afar brotakennd fram til þessa. Eins bendum við á að grunnrannsóknir eru forsenda framþróunar og því varhugavert að setja þær í víkjandi stöðu. RMF tekur undir áherslur í umsögn námsleiðar í Ferðamálafræði við Háskóla Íslands við þessa reglugerð og ítrekar mikilvægi þess að skilgreind verði markáætlun á sviði ferðamála innan Rannís.

RMF þakkar eindregið fyrir þá vinnu sem lögð hefur verið í reglugerðardrögin og fyrir tækifærið til að koma athugasemdum á framfæri.

Virðingarfyllst

Guðrún Pétursdóttir, formaður stjórnar Rannsóknamiðstöðvar ferðamála

Guðrún Þóra Gunnarsdóttir, forstöðumaður Rannsóknamiðstöðvar ferðamála

1. Vísinda- og tækniráð. (2017). *Vöktun á Íslandi: kortlagning og framtíðarsýn: Skýrsla verkefnahóps Vísinda- og tækniráðs um rannsóknarinnviði og vöktun*. Mennta- og menningarmálaráðuneyti. Sótt á: <https://www.stjornarradid.is/lisalib/getfile.aspx?itemid=80043e1d-54df-11e7-941a-005056bc530c> [↑](#footnote-ref-1)